Document ID: 32009R0023

KOMISIJAS REGULA (EK) Nr. 23/2009
(2009. gada 14. janvāris),
ar ko atkāpjas no Regulas (EK) Nr. 1282/2001 attiecībā uz ražas un ražošanas deklarāciju iesniegšanas termiņu 2008./2009. vīna gadam
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1493/1999 par vīna tirgus kopīgo organizāciju (1) un jo īpaši tās 23. pantu,
tā kā:
(1)
Komisijas Regulas (EK) Nr. 1282/2001 (2) 11. panta 1. punktā noteikts, ka ražotājiem jāiesniedz ražas un ražošanas deklarācijas vēlākais līdz 10. decembrim, lai būtu laikus zināma Kopienas vīna produkcija.
(2)
Kādā dalībvalstī ražotāji nav varējuši paredzētā laikā izmantot datorizētu obligāto deklarāciju pārvaldības sistēmu tādēļ, ka tā bija jāpielāgo saskaņā ar jauniem pasākumiem, kuri ieviesti ar Padomes 2008. gada 29. aprīļa Regulu (EK) Nr. 479/2008 par vīna tirgus kopējo organizāciju, ar ko groza Regulas (EK) Nr. 1493/1999, (EK) Nr. 1782/2003, (EK) Nr. 1290/2005 un (EK) Nr. 3/2008 un atceļ Regulas (EEK) Nr. 2392/86 un (EK) Nr. 1493/1999 (3), un kuri attiecas uz vīna dārzu reģistrā iekļautajiem zemes gabaliem un jo īpaši uz dzeramā alkohola destilāciju.
(3)
Kādā citā dalībvalstī vairākos datu apstrādes centros, kuros ražotāji iesniedz minētās deklarācijas, bija darbaspēka problēmas. Šie centri nebija spējīgi līdz attiecīgā termiņa beigām pieņemt visas deklarācijas.
(4)
Lai risinātu šīs abas dažāda rakstura situācijas, kas ir ārpus ražotāju atbildības, un novērstu iespēju, ka ražotāji netaisnīgi saņem sodu, jāpiešķir tiem papildu termiņš ražas un ražošanas deklarāciju iesniegšanai un jāļauj dalībvalstīm vēlreiz pagarināt minēto termiņu līdz noteiktam datumam.
(5)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 1282/2001 11. panta 1. punkta, minētās regulas 2. un 4. pantā paredzētās deklarācijas 2008./2009. vīna gadam var iesniegt līdz 2008. gada 31. decembrim. Taču dalībvalstis šo termiņu var pagarināt vēlākais līdz 2009. gada 15. janvārim.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2008. gada 10. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 14. janvārī

Labels: 12
7
6